Predkladacia  správa

	Uznesením vlády č. 89/2001 zo dňa 31. januára 2001 ku Koncepcii modernizácie mobilného parku Železníc Slovenskej republiky, úlohou B.3. bolo uložené ministrovi dopravy, pôšt a telekomunikácií informovať vládu SR o stave plnenia citovanej koncepcie modernizácie mobilného parku ŽSR  ku koncu roka.

Jedným z dôvodov obnovy a modernizácie parku mobilných prostriedkov je potreba zvýšenia konkurencieschopnosti ŽSR na medzinárodnom a domácom prepravnom trhu. Dosiahnutie tohoto cieľa nie je možné bez obnovy a modernizácie parku koľajových vozidiel, z ktorých značná časť nespĺňa požiadavky medzinárodných dohovorov a má taktiež nevyhovujúcu ekonomiku prevádzky (vysoké náklady na pohonné hmoty a údržbu).
Vyjadrenie potreby finančných prostriedkov v „Koncepcii modernizácie mobilného parku ŽSR“ vychádza z technickej potreby obnovy a modernizácie mobilných prostriedkov a je vysoko nad súčasné finančné možnosti ŽSR. Scenár č. 6 finančného modelu, ktorý bol súčasťou vládou prerokovaného a schváleného materiálu v roku 1999 (uzn. č.544 k návrhu Ekonomickej stabilizácie a transformácie ŽSR) vychádzal z predpokladu štátnych investičných dotácií do infraštruktúry a obnovy parku mobilných prostriedkov vo výške 4 mld. Sk z čoho cca 15 % ročne mala predstavovať účasť štátu na obnove parku koľajových vozidiel používaných predovšetkým na osobnú a kombinovanú dopravu. 
Priložená informácia sa predkladá na rokovanie vlády SR v súlade s uznesením vlády č.89/2001.  Sú v nej popísané jednotlivé položky tak, ako sú uvedené v prílohách 1 až 3 „Koncepcie modernizácie mobilného parku ŽSR“  – hnacie vozidlá, osobné vozne a nákladné vozne, ich nákup a modernizácia.
Materiál je informatívny, z toho dôvodu v zmysle bodu 3.1.5 Metodického pokynu na prípravu a predkladanie materiálov na rokovanie vlády SR, nebol predložený na medzirezortné pripomienkové konanie.